สังคมข่าวหุ้น
*ดัชนีหุ้นไทยปิดตลาด 1,607.25 จุด ลดลง 0.75 จุด มูลค่าซื้อขาย 48,490 ล้านบาท ทิศทางวันนี้ยังไร้ปัจจัยใหม่สนับสนุน ประเมินแนวรับ 1,595-1,600 จุด แนวต้าน 1,610-1,615 จุด
19 พ.ย. 2562

เล็กเซียวหงส์
*ดัชนีหุ้นไทยปิดตลาด 1,607.25 จุด ลดลง 0.75 จุด มูลค่าซื้อขาย 48,490 ล้านบาท ทิศทางวันนี้ยังไร้ปัจจัยใหม่สนับสนุน ประเมินแนวรับ 1,595-1,600 จุด แนวต้าน 1,610-1,615 จุด
*PTT-PTTEP ควงคู่รูดแรง ทำเอาหลายคนตกอกตกใจเกิดอะไรขึ้นกับหุ้นแม่ลูกคู่นี้..!? แต่ดูไปดูมาน่าจะเป็นการโยกพอร์ตมากกว่า..ไม่ใช่ปัจจัยเชิงลบจากพื้นฐาน เพราะราคาน้ำมันก็ไม่ได้ปรับตัวลงอะไรมากนัก..หรือจะเป็นเรื่อง “ซาอุดี อารามโก” หุ้นไอพีโอใหญ่สุดในโลก ก็ดูเหมือนไกลตัวเกินไป สรุปง่าย ๆ แค่ปรับพอร์ตระยะสั้นเท่านั้นเอง
*TRUE ดูเหมือนกู่ไม่กลับง่าย ๆ ซะแล้ว แรงปิดยังไม่จบง่าย ๆ ราคาไหลรูดหยุดไม่อยู่จริง ๆ อย่างว่าละไตรมาส 3/2562 แม้งบการเงินบรรทัดสุดท้ายมีกำไรกว่า 2,800 ล้านบาท แต่เอาเข้าจริง ๆ กลับขาดทุนจากการดำเนินงานปกติกว่า 500 ล้านบาท แถมเจอภาระดอกเบี้ยจ่ายเกือบ 2,000 ล้านบาท เพิ่มขึ้นเท่าตัวเมื่อเทียบไตรมาส 3/2561 ยิ่งทำให้เห็นว่า “เกิดหนี้พอกหางหมู” ไม่จบไม่สิ้น.! นี่ยังไม่รวมหนี้ที่จะเกิดขึ้นในอนาคต จากการเข้าประมูล 5G ที่ TRUE ต้องจำใจลงสนามแข่งแม้สภาพไม่ฟิตสมบูรณ์ก็ตาม เอาเป็นว่าเห็นใจและเหนื่อยใจแทนผู้ถือหุ้น TRUE จริง ๆ
*JASIF แจ้งตลาดฯ อย่างเป็นทางการแล้วว่าการเพิ่มทุน 2,500 ล้านหุ้น มีผู้ถือหุ้นใช้สิทธิครบครัน ไม่เหลือแม้แต่หน่วยเดียว จึงทำให้ได้เงินเพิ่มทุนเต็มจำนวน 22,500 ล้านบาท สยบข่าวลือกันไปซะที..เอาเป็นว่านั่งนับถอยหลัง “ปันผลพิเศษ” จาก JAS ได้เลยว่าจะทันช่วงธ.ค.นี้หรือไม่..หรืออย่างช้าไม่น่าเกินต้นปีหน้า
*MONO ประกาศ 3 ปี รายได้ 5,000 ล้านบาท หลังเรตติ้งอันดับ 3 ดูจากเป้าหมายเร้าใจอยู่ไม่น้อย..แต่ไฮไลต์คงอยู่ที่ว่าจะสะกดคำว่า “กำไรสุทธิ” เมื่อไหร่.! เพราะตัวเลขขาดทุนสุทธิ มันยังเพิ่มขึ้นจนทำให้ขนแขนสแตนด์อัพอยู่เลย..เอาน่ะไหน ๆ ก็ตั้งเป้ารายได้เป็นเท่านั้นเท่านี้แล้ว..น่าจะตั้งเป้ากับมามี “กำไรสุทธิ” ด้วยก็ดีเหมือนกันนะ อย่างน้อยก็กู้ศรัทธาผู้ถือหุ้นกลับมาได้บ้าง
*KKP มีแนวโน้มกลับคืนบัลลังก์ SET50 หลังถูกพี่เบิ้ม AWC เบียดตกไปก่อนหน้านี้ ส่วน TTW มีโอกาสขึ้นทำเนียบ SET50 งวดนี้ด้วยเช่นกัน ส่วน BPP-DELTA นี่สิน่าเป็นห่วง..ว่ากันว่ามีโอกาสหลุดออกจากวงโคจร SET50 และ SET100 ไปเลยทีเดียว..โอ้ว..ช่วงน่าเสียวไส้ซะจริงเชียว
*ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 102 MHz
*พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น